text: Borgerne venter længere tid på politiet
  09 marts 2017 kl. 20.14
  Patruljevognene i Sydøstjylland var over 10 minutter om at nå frem i januar.
  Borgerne venter længere tid end tidligere på en patruljevogn, når Sydøstjyllands Politi rykker ud. I januar var responstiden i gennemsnit 10 minutter og 19 sekunder, viser politiets nyeste tal.
  Tidligere varede det mellem otte og ni minutter, inden politiet nåede frem. Men i oktober og november steg responstiderne til over 10 minutter, og den udvikling er stadig ikke vendt.
  Sydøstjyllands Politi betjener borgerne i Fredericia, Vejle, Billund, Hedensted, Horsens og Skanderborg kommuner.
  Bekymret inspektør
  TV SYD fokuserede i december på de længere responstider. Dengang kaldte politiinspektør Morten Anker Jensen tallene for ”bekymrende”, og han er fortsat ikke tilfreds.
  - Vi satte ekstra folk ind som lovet, og jeg kan ikke umiddelbart forklare, hvorfor tallene ser ud, som de gør. Vi vil undersøge, hvad årsagen kan være, og vi forsøger at vende udviklingen, siger Morten Anker Jensen i dag.
  Politikredsen har ikke længere et krav fra Rigspolitiet om et bestemt måltal på responstiden. Men politinspektøren oplyser, at ambitionen er at undgå forøgede responstider og helst nå hurtigere ud. 
  Responstiderne for Sydøstjyllands Politi de seneste syv måneder:
  MånedMin.
      
      
            Juli08:53
            August08:00
            September08:33
            Oktober10:51
            November10:30
            December08:53
            Januar10:19
  
  